b'\n_START_ARTICLE_\nOuagadougou\n_START_PARAGRAPH_\nOuagadougou (kraj\xc5\xa1e Ouaga) je glavno mesto zahodnoafri\xc5\xa1ke dr\xc5\xbeave Burkine Faso. Je njeno najve\xc4\x8dje mesto in gospodarsko, komunikacijsko, kulturno in univerzitetno sredi\xc5\xa1\xc4\x8de dr\xc5\xbeave._NEWLINE_V njem se nahaja prehrambena in tekstilna industrija. S svetom je povezan preko mednarodnega letali\xc5\xa1\xc4\x8da, ki le\xc5\xbei jugozahodno od njega. Cesta ga povezuje z Niameyem, glavnim mestom Nigra, poleg tega pa je z \xc5\xbeeleznico preko jugozahodno le\xc5\xbee\xc4\x8dega mesta Bobo - Dioulassa povezan s sosednjo Slonoko\xc5\xa1\xc4\x8deno obalo in Abidjanom.\n_START_SECTION_\nGeografija\n_START_PARAGRAPH_\nMesto le\xc5\xbei v samem centru dr\xc5\xbeave (12.4\xc2\xbaN, 1.5\xc2\xbaW) v provinci Kadiogo, katere glavno mesto je.\n_START_SECTION_\nZgodovina\n_START_PARAGRAPH_\nMesto Ouagadougou je bilo osnovano v 11. stoletju okoli osrednje naselbine Kombemtinga (zemlje voj\xc5\xa1\xc4\x8dakov). Leta 1441 postane glavno mesto Mosijskega imperija. Sedanje ime dobi ob francoski zasedbi ozemlja leta 1896 in postane glavno mesto pokrajine. Leta 1919 se zdru\xc5\xbei s sosednjimi ozemlji v francosko kolonijo Gornjo Volto (Haute-Volta). Leta 1960, ob razglasitvi neodvisnosti Gornje Volte, postane Ouagadougou njeno glavno mesto.'